ตลาดหุ้นเอเชียผันผวนเช้านี้ จับตาหลายเหตุการณ์สำคัญวันที่ 8 มิ.ย.
ตลาดหุ้นเอเชียผันผวนเช้านี้ นลท.จับตาหลายเหตุการณ์สำคัญวันที่ 8 มิ.ย.
7 มิ.ย. 2560

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้าวันนี้ ขณะที่นักลงทุนกำลังจับตา 3 เหตุการณ์สำคัญที่จะเกิดขึ้นในวันที่ 8 มิ.ย. ได้แก่ การเลือกตั้งทั่วไปในอังกฤษ การประชุมกำหนดนโยบายการเงินของธนาคารกลางยุโรป (ECB) และการที่นายเจมส์ โคมีย์ อดีตผู้อำนวยการ FBI จะเข้าให้การต่อวุฒิสภาในประเด็นรัสเซีย
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,951.68 จุด ลดลง 28.22 จุด, ดัชนี SSE Composite ตลาดหุ้นจีนเปิดวันนี้ที่ 3,101.76 จุด ลดลง 0.37 จุด, ดัชนี HSI ตลาดหุ้นฮ่องกงเปิดวันนี้ที่ 26,025.21 จุด เพิ่มขึ้น 28.07 จุด, ดัชนี TAIEX ตลาดหุ้นไต้หวันเปิดวันนี้ที่ 10,216.14 จุด เพิ่มขึ้น 9.96 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,364.96 จุด ลดลง 3.66 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,237.61 จุด เพิ่มขึ้น 1.86 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,789.68 จุด ลดลง 1.33 จุด
ทั้งนี้ นายโคมีย์จะให้ข้อมูลต่อวุฒิสภาสหรัฐในประเด็นที่ว่า ประธานาธิบดีโดนัลด์ ทรัมป์ ได้กดดันเขาให้ยุติการสืบสวนต่อข้อกล่าวหาที่ว่ารัสเซียได้เข้าแทรกแซงการเลือกตั้งประธานาธิบดีสหรัฐในปี 2559 หรือไม่ และปธน.ทรัมป์ได้เรียกร้องให้เขายุติการสอบสวนประเด็นความสัมพันธ์ระหว่างนายไมเคิล ฟลินน์ อดีตที่ปรึกษาฝ่ายความมั่นคงแห่งชาติของสหรัฐ กับรัฐบาลรัสเซีย หรือไม่
นอกจากนี้ นักลงทุนยังรอดูข้อมูลเศรษฐกิจที่สำคัญของสหรัฐในสัปดาห์นี้ ได้แก่ จำนวนผู้ขอรับสวัสดิการว่างงานรายสัปดาห์ และสต็อกสินค้าคงคลังภาคค้าส่งเดือนเม.ย.